CELEX: 52017PC0549
Language: hu
Date: 2017-09-25 00:00:00
Title: Ajánlás A TANÁCS HATÁROZATA az egyrészről az Európai Unió, az Európai Atomenergia-közösség és tagállamaik, másrészről az Örmény Köztársaság közötti átfogó és megerősített partnerségi megállapodás Bizottság általi, az Európai Atomenergia-közösség nevében történő megkötésének jóváhagyásáról

EURÓPAI BIZOTTSÁG
            Brüsszel, 2017.9.25.
            COM(2017) 549 final
            Ajánlás
            A TANÁCS HATÁROZATA
            az egyrészről az Európai Unió, az Európai Atomenergia-közösség és tagállamaik, másrészről az Örmény Köztársaság közötti átfogó és megerősített partnerségi megállapodás Bizottság általi, az Európai Atomenergia-közösség nevében történő megkötésének jóváhagyásáról
            
               
         
         
            
               INDOKOLÁS
            
            
            
               1.
                     A JAVASLAT HÁTTERE
            
            
               E javaslat az egyrészről az Európai Unió, az Európai Atomenergia-közösség és tagállamaik, másrészről az Örmény Köztársaság közötti átfogó és megerősített partnerségi megállapodás (a továbbiakban: a megállapodás) tervezett aláírására, ideiglenes alkalmazására és megkötésére irányul. Célja, hogy lehetővé tegye a Tanács számára a megállapodás Bizottság általi, az Európai Atomenergia-közösség (a továbbiakban: Euratom) nevében történő megkötésének jóváhagyását.
            
            
               Mivel az Euratom szintén az egyrészről az Európai Unió és tagállamai, másrészről az Örmény Köztársaság közötti átfogó és megerősített partnerségi megállapodás részes Fele, a Bizottság külön ajánlást készít a megállapodás Európai Atomenergia-közösséget (Euratom) létrehozó szerződés hatálya alá tartozó részeinek Bizottság általi megkötésére irányuló tanácsi jóváhagyásra vonatkozóan.
            
            
               Az Euratom által kötött nemzetközi megállapodások aláírására és megkötésére irányuló eljárás eltér az EU tekintetében alkalmazandó eljárástól. Az Euratom-Szerződés 101. cikke különösen úgy rendelkezik, hogy e megállapodásokat a Tanács jóváhagyásával a Bizottság köti meg. Ezért a Tanácsnak két külön határozatot kell elfogadnia a megállapodás aláírásáról és megkötéséről, amelyek közül az egyik az EU, a másik pedig az Euratom esetében alkalmazandó.
            
            
               A megállapodásnak az Euratom nevében történő megkötésére vonatkozóan a Bizottság javasolja, hogy a Tanács adja jóváhagyását a Szerződés 101. cikke második bekezdésének megfelelően.
            
            
               A Tanács jóváhagyását és a megfelelő bizottsági határozatot követően a Bizottság az Euratom nevében aláírhatja és megkötheti majd a megállapodást.
            
            
               2.
                     A JAVASLAT JOGI ELEMEI
            
            
               A Bizottság azt ajánlja, hogy az Euratom-Szerződés 101. cikkének második bekezdése értelmében a Tanács hagyja jóvá az egyrészről az Európai Unió, az Európai Atomenergia-közösség és tagállamaik, másrészről az Örmény Köztársaság közötti átfogó és megerősített partnerségi megállapodás megkötését az Euratom hatálya alá eső kérdéseket illetően.
            
            
               A csatolt javaslat a megkötésről szóló bizottsági határozattal együtt képezi a jogi eszközt az átfogó és megerősített partnerségi megállapodás Euratom nevében történő megkötéséhez.
            
            
               Az Euratom-szerződés 102. cikke értelmében a megállapodás addig nem léphet hatályba az Euratom vonatkozásában, amíg a tagállamok nem értesítették a Bizottságot arról, hogy a megállapodás a kapcsolódó nemzeti jogszabályaik rendelkezéseivel összhangban alkalmazandó.
            
            
            
               Ajánlás
            
            
               A TANÁCS HATÁROZATA
            
            
               az egyrészről az Európai Unió, az Európai Atomenergia-közösség és tagállamaik, másrészről az Örmény Köztársaság közötti átfogó és megerősített partnerségi megállapodás Bizottság általi, az Európai Atomenergia-közösség nevében történő megkötésének jóváhagyásáról
            
            
               AZ EURÓPAI UNIÓ TANÁCSA,
            
            
               tekintettel az Európai Atomenergia-közösséget létrehozó szerződésre és különösen annak 101. cikke második bekezdésére,
            
            
               tekintettel a Bizottság ajánlására,
            
         
         
            
               mivel:
            
            
               (1)A Tanács 2015. szeptember 29-én határozatokat fogadott el, amelyekben felhatalmazta az Európai Bizottságot és az Unió külügyi és biztonságpolitikai főképviselőjét, hogy tárgyalásokat folytassanak az Európai Unió és az Örmény Köztársaság közötti keretmegállapodásról.
            
            
               (2)A megállapodásról szóló tárgyalások 2015. december 7-én indultak meg, és az Európai Unió és az Örmény Köztársaság 2017. március 21-én parafálta a megállapodást.
            
            
               (3)A Bizottság javasolja a Tanácsnak a megállapodás Unió nevében történő aláírását, és a megállapodás 385. cikkének megfelelően a megállapodás későbbi időpontban történő megkötéséig annak ideiglenesen alkalmazását.
            
            
               (4)A megállapodás kiterjed az Euratom hatáskörébe – nevezetesen az Euratom-Szerződés 42–44. cikke alá – tartozó kérdésekre.
            
            
               (5)A megállapodás aláírása és megkötése eltérő eljárás tárgyát képezi az Európai Unióról szóló szerződés és az Európai Unió működéséről szóló szerződés hatálya alá eső kérdésekhez képest.
            
            
               (6)Ezért a megállapodást az Euratom-Szerződés hatálya alá tartozó kérdéseket illetően az Európai Atomenergia-közösség nevében is meg kell kötni.
            
            
               (7)Az Euratom-Szerződés 102. cikke szerint a megállapodás addig nem léphet hatályba az Európai Atomenergia-közösség vonatkozásában, amíg a tagállamok nem értesítették az Európai Bizottságot arról, hogy a megállapodás a kapcsolódó nemzeti jogszabályaik rendelkezéseivel összhangban alkalmazhatóvá vált.
            
            
               (8)Jóvá kell hagyni a megállapodásnak az Európai Bizottság általi, az Európai Atomenergia-közösség nevében történő megkötését,
            
            
               ELFOGADTA EZT A HATÁROZATOT:
            
            
               1. cikk
            
            
               A Tanács jóváhagyja az egyrészről az Európai Unió, az Európai Atomenergia-közösség és tagállamaik, másrészről az Örmény Köztársaság közötti átfogó és megerősített partnerségi megállapodás Bizottság általi, az Európai Atomenergia-közösség nevében történő megkötését, ideértve annak ideiglenes alkalmazását is.
            
            
               2. cikk
            
            
               Ez a határozat az elfogadását követő napon lép hatályba.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök